정조 8년
甲辰八月初八日申時。上御誠正閣。大臣有司堂上三司入侍時。領府事金尙喆。判府事徐命善李徽之。左議政李福源。有司堂上金華鎭徐有隣李在簡。右副承旨權。假注書金孝建。記注官金健修。記事官李崑秀。行大司憲吳載純。行大司諫朴祐源。行副提學徐有防。執義林濟遠。司諫李集斗。應敎李祖承。副應敎洪文泳。掌令李延伋。持平李東稷。獻納李勉競。校理趙濟魯曺允大。正言徐瀅修沈晉賢。修撰金啓洛鄭萬始。副修撰成種仁。訓鍊大將具善復。摠戎使李昌運等。以次進伏訖。尙喆等進前曰。連日殿座。聖體。若何。上曰。一樣矣。上曰。普賢峰役處及地形。卿等所見。何如。尙喆等曰。臣等往審其形便。則此乃都城主脈之咽喉。有不當任其頹夷。故肅廟朝癸巳補築之。先朝乙酉。又補築之。而癸巳之於乙酉。爲五十餘年。故其間傷毁處甚多。以致乙酉工役之倍勞。以此論之。則定一主管之人。使之隨毁隨築。則必當事半而功倍矣。判府事徐命善曰。臣之初意。則若在可築不可築之間。姑置無妨矣。及往見之。則蓋是不可已之事。且已始之工役。投棄可惜。問于本廳校吏。則從今數十餘日。足可了當云。依前設施。仍卽補築爲宜。此後隨毁隨補之道。自廟堂。成出節目。使之擧行。似好矣。判府事李徽之曰。旣始之役。恐不可中撤。非但前功可惜。他日工役必倍。宜卽補築。而此後隨毁隨補之道。自廟堂成節目擧行。似好矣。左議政李福源曰。目今別無大段毁破處。而回循投置。則將未免大費工役。已始之事。不可中撤。亦不必限以年數。只令逐旋修補。以時照管。則旣無毁破之慮。而勞費亦大減矣。上曰。有司堂上。亦陳所見。可也。行司直金華鎭曰。補築之不可不已。臣亦別無異見。而措置物力。隨毁隨築。則自可省費矣。行副司直徐有隣曰。此是都城來脈。從前補築。自有深意。已始之役。不宜中撤。非特今番而已。來頭隨毁隨補之道。亦不可不料量措置矣。刑曹判書李在簡曰。目下雖無大段破傷處。而係是主脈。不可不隨毁隨補。及今不爲。則工役必倍。已始之事。不宜中撤矣。上曰。將臣亦陳所見。訓鍊大將具善復曰。臣之所見。已陳於前日筵席。今不必更達矣。摠戎使李昌運曰。臣亦別無他見。而都城主脈。事體重大。不但趁今修築之一時爲急。措劃其日後隨毁隨補之策。然後可免勞費之倍蓰矣。上曰。依爲之。出擧條上曰。摠使以爲難築。故不得停當。且乙酉補築時。大臣往見云。適於日昨。大臣入侍。使之進見矣。今聞諸議。別無異同。然則以補築爲定爲宜矣。尙喆曰。摠戎使。亦以爲築之爲好。非但臣等所見。別無異同。雖使都民往見。亦必樂赴而無他議矣。上曰。予嘗仰聆先朝下敎矣。以爲不必動於堪輿。都城主山。不可不築。今此補築。實是奉行此敎之意耳。摠戎使李昌運曰。今此補土物力。以諸道賑餘空名帖。發賣取用事。頃伏承下敎。而備局收聚者。不過五十張。雖有未及來者。數必不多。且此時發賣最難云。目今始役之後。物力辦出。誠爲緊急。第於庚辰年濬川時。本廳錢六千兩。依定奪貸下於三軍門矣。主脈補土。事體尤重。臣意則物力錢。限六千兩。以訓禁御三營留儲錢。區劃取用。畢役後。隨其財力所餘。別成節目。逐年取殖。隨缺隨補。則庶爲久遠需用之資。大臣今適入侍。下詢處之。何如。上曰。大臣之意。何如。尙喆曰。今以隨毁隨築爲定。則事役之浩大。必不如一時廣築之時。若其儲財需用之道。將臣就議廟堂。從便區劃。自備局。成節目啓下。則似當有永久遵行之實效矣。命善曰。聞乙酉補築時所入錢。爲三千兩。米爲五十石云。今番則未知當入幾許。而儲蓄取剩之道。則不可不從優措處。本廳。旣有所貸者。則今番緊用時。何必捨此而他求乎。徽之曰。以隨毁隨築爲定則。當有儲財。逐年取殖。以爲繼用之道。而本廳無他留儲。三營門旣有所貸者。則今當補築之時。推來用之。餘者。生殖繼用。以爲永久遵行之定效。似好矣。福源曰。本廳事勢。不但目下完役之無望。前頭修補之費。亦宜有留置。而無他區劃之路。摠使所請。乃是還推貸去。有異別般請得。許施似好矣。上曰。將臣之意。何如。善復曰。摠戎使所達三軍門貸去錢六千兩事。臣其時。以原任將臣。差濬川堂上。同爲看役。而摠廳錢六千兩。廟堂筵稟區劃。使各其營貸來。用於國役。則今不必還報。主脈補土之役。關係至重。三軍門若有裕。則隨力還報。俾完大役。此是共濟之義。而三營形勢。到今年尤無措手之道。各軍門四分一。爲先還送。以助大役。事甚便矣。上曰。依爲之。出擧條上曰。自今爲始。主管之人。年年修補。則可謂除弊。都城主脈。得免穿鑿之患。今日事誠爲多幸矣。上命三司進前。載純等。以次進伏。上曰。今日三司。可謂彬彬矣。上曰。近日紀綱解弛。規避太甚。雖以再昨日大司諫李東馨事觀之。旣入闕中。不爲將順。亦不覆逆。而肅謝之後。卽出陳疏。可謂駭然矣。今者入侍三司。除非出入近密。則皆是抄啓文臣。予當洞諭矣。今番金龜柱之撤籬。非謂無其罪也。亦非解隄防也。蓋其情迹不無䵝昧而難明。且當無前大慶。所以仰慰之道。惟此一事。故有所承間仰聞者。慈殿下敎。不啻丁寧。且辛巳一事。爲渠罪案。而與鄭履煥疏意。實爲相反爲敎。龜柱之壬辰上疏。第一件事。以外面看之。則與鄭履煥之疏。果無異同。其實則相反。亦非渠之本情也。今予此擧。非欲角勝公議。而只出於仰慰之意也。卿等俱是近密。有異疎逖不解事之人。亦思所以仰體之道。可也。載純曰。聖敎雖勤。多年聲罪之人。不可猝地解弛。實難奉承矣。有防曰。臣等果皆出入近密。豈不欲仰體聖意。而此則實擧國之所共誅所共討之賊也。還收撤籬之命。臣等之望也。祐源曰。事係天經地緯。則雖欲擧行。末如之何矣。上曰。日前府院君致祭文。已以此事。質言於旣死之人。不可變易。慈殿。近以此事。日日企待。而尙未出梢。豈不可悶。卿等須勿爭執。以爲仰慰之地。可也。有防等曰。凡在可赦不可赦之間者。猶可將順而至於此賊。至今共戴。莫非臣等之罪。尙逭王章。實是仰慰之意也。今何可復爲撤籬。出處陸地乎。上曰。此事專出於仰慰之意。故宣政殿頒赦時。大臣之不得爭執者亦以此也。卿等何必持難乎。有防曰。其時臣等亦參閣班。而以閣班入侍之故。不敢出一言爭執。而此係天地義理。豈可使天經地緯。壞了於臣等之身乎。其時大臣之不得爭執。雖出於仰體之意。而實不勝慨然矣。上曰。然則卿等依例傳啓。當有一伸之道矣。濟遠曰。傳啓不過節目間事。此則大關隄防。若還收成命。則啓辭自當依例爲之矣。祐源曰。傳啓亦是懲討之事。而至於今日。有不暇以常例論之。伏願亟收撤籬出陸之命焉。有防曰。當此之時。豈可雍容傳啓。有若尋常懲討乎。還收成命之前。不可以傳啓矣。上曰。懲討莫如傳啓。而近日臺諫。以不爲傳啓爲主。是豈臺體乎。集斗曰。傳啓。亦是懲討。而近日臺啓。久未蒙允。謄傳故紙。殆若按例。如此沬血死爭之時。如前傳啓而止。則豈可曰沐浴之意也哉。祐源曰。此賊之至今幸逭。亦是臣等誠淺言輕之致。而今此一伸之下敎。恐欠待臺臣之道也。有防曰。今以一伸爲敎。傳啓之後。若果一伸而止。則是豈臣等爭執之義也。且臣等雖甚無似。職是三司。則當以一伸爲敎。甚非待三司之道矣。上曰。此則卿等之言。可謂憶逆矣。依例傳啓。而俾之一伸。則下以得臺臣之體。上以伸公議之爭也。而如是相持。甚可怪也。命善曰。臺臣之不爲傳啓。未曉其意。今此之爭。筆之於書。亦是啓辭矣。有防曰。此非啓體。何爲啓辭。上曰。卿等退出楹外。相議傳啓。而亦各陳其所見。可也。有防曰。不必退議。亟下處分。當依例傳啓矣。上曰。然則臺臣入侍。而欲爲闕啓乎。載純曰。非欲闕啓。事端有緩急。懲討有先後。臣等旣得方寸之地。未蒙允許之前。不可經退矣。上曰。臺臣入侍。不欲傳啓。豈有如許道理。大臣與臺臣。相可否。今日臺體。其果如何。尙喆曰。臺臣急於懲討。未暇傳啓。於臺體似涉如何。而亦是啓辭。事不如自上允從矣。命善等曰。臺臣旣入侍。則必先傳啓。不賜允許。然後始爲爭執。得合臺體。而今則急於龜賊之懲討。先發此事。旣發之後。又復傳啓。亦爲顚倒。臺臣事。誠爲郞當。亟賜處分。似好矣。有防曰。臺臣屢日守閤。未蒙兪音。方此抑鬱焦迫之際。得此方寸之地。是誠臣等難得之會。有此之賊。而得此之時。不能以死爭執。雍容暇豫。合辭傳啓。則是豈今日沬血之義也哉。上曰。雖以仰慰之意。不顧他事。國體亦不可不念。卿等更以啓體。按例爲之。則予不必强迫相持。須退楹外。諸臺相議。可也。有防曰。此事未蒙允之前。別無更議之事矣。上曰。副學遞差。出去。可也。福源曰。此係懲討。而儒臣以罪見遞。有欠聖德。伏願還寢成命。上曰。然則推考。可也。濟遠曰。聖敎若此。退出楹外。依例傳啓。若未蒙允。更爲爭執。似好矣。祐源曰。別無退出相議之事矣。當此沬血致討之時。徒將生毛之紙。謄傳無益之啓。豈可成說乎。延伋曰。第其退議。似好矣。諸臣退議楹外後。復進前。上曰。何不傳啓。載純等曰。此事未蒙允之前。不可傳啓矣。上曰。然則龜柱減等傳敎。姑爲留中。須以還寢樣。置而傳啓。可也。有防曰。以還寢成命。書下傳敎。臣等之望也。上曰。不必書出矣。命善曰。向有一伸公議之敎。故臺臣或慮一伸之後。又有下敎。如是相持矣。上曰。上下相持。究竟無期。見今夜深。尙未水剌。此何等景色。福源曰。日前宣政殿下敎時。以仰慰之意。勤勤懇懇。臣等不敢覆逆。此皆臣等之罪。而此誠關係至重。隄防莫嚴。臺臣所爭。固所當然。見今夜鼓已深。玉體靡寧。區區下懷。不任焦迫矣。有防曰。近日新涼。夜來頗緊。靜攝之餘。連日勞頓。更鼓已深。出場無期。私心焦迫。豈後於人。而第今綱常墜地。隄防解紐。玆豈非痛隕抑塞處耶。伏乞亟賜允從焉。上曰。副提學遞差矣。因命承旨。書傳敎。曰。儒臣所奏。誠甚切摯。臣則不敢奉書下敎矣。濟遠曰。臣等雖碎首天陛。固不可經退矣。上曰。執義遞差。可也。曰。臺臣所奏。俱是懲討。而連以罪遞。實非聖朝之事。臣則不得書出傳敎。伏願還收成命。亟賜允從。上曰。何以還收。曰。今番事。非但臺臣可爭。凡有血氣之類。孰不沬血飮泣。而臣職在兪允。亦未爭執。臣之溺職。已無可言。而今日臺臣。實得臺體。更爲還寢成命。似好矣。上曰。明當動駕。夜將撤漏。此將何以爲好耶。福源曰。於此可見公議之所在矣。亟從三司之請。似好矣。載純曰。此事未究竟之前。雖達宵伏地。無以退出矣。上曰。卿等一竝推考矣。載純等曰。臣等姿性鹵莽。言議巽軟。本不合於淸朝耳目之任。而義重沐浴。他不暇顧。章皇出肅。冒沒登對。以龜賊出陸還寢之意。三司齊聲。半夜爭執。竟未能碎首沬血。感回天聽。反承特推之命。此莫非臣等忱誠淺薄之致。其何可一刻晏然於臺次乎。請命遞斥臣等之職。上曰。前席洞諭之後。卿等以非啓辭非所懷。半夜爭執。殆無義意。問備之擧。烏可已乎。勿辭。右副承旨權曰。兩司諸臣。再啓煩瀆。退待物論矣。上曰。僚臺館官。或遞差或引義。勢難例批。知道。祖承曰。臺臣之以罪見遞。有欠聖德。本事之尙未蒙允。亦甚泄鬱矣。上曰。長官。以此遞差。僚臺繼爲推考。則玉堂亦當。出去矣。文泳曰。臣等急於懲討。至於體面。不暇復顧。祖承曰。處義雖重。懲討是急。他不暇顧。未可退出矣。曰。玉堂之不欲退出。亦非異事。動駕在明。夜色垂深。萬萬悶迫矣。上曰。承旨遞差。出去。可也。命善曰。承史退出。則諸臣不得入侍。玉堂退出之外。更無他道矣。善復曰。今番陵幸時。隨駕馬兵。竝與別隊合爲四哨磨鍊。則似無苟艱之弊。故惶恐敢達矣。上曰。依爲之。出擧條上曰。承旨遞差。何不出去。出去。入侍諸臣。以次退出。